Julkisen palvelun velvoitteiden asettaminen Baleaarien saarten välisillä lentoreiteillä 23 päivänä heinäkuuta 1992 annetun neuvoston asetuksen (ETY) N:o 2408/92 mukaisesti

(2003/C 307/03)

(ETA:n kannalta merkityksellinen teksti)

I Kyseessä olevat lentoreitit

Julkisen palvelun velvoite koskee säännöllistä lentoliikennettä seuraavilla reiteillä:

a) Mallorca-Ibiza.

b) Mallorca-Menorca.

c) Menorca-Ibiza

II Yleiset ehdot

1. Yhteisön lentoliikenteen harjoittajilla, jotka haluavat harjoittaa säännöllistä lentoliikennettä julkisen palvelun velvoitteiden mukaisesti, on oltava yhteisön lentoliikenteen harjoittajien toimiluvista 23 päivänä heinäkuuta 1992 annetun neuvoston asetuksen (ETY) N:o 2407/92(1) mukainen voimassa oleva liikennelupa.

2. Lentoliikenteen harjoittajien on toimitettava siviili-ilmailun pääosastolle säädetyn määräajan kuluessa vähintään 12 peräkkäistä kuukautta kattava ohjelma toiminnasta reiteillä, joita julkinen velvoite koskee. Tämän ohjelman on oltava erillinen ohjelmasta, joka koskee muilla lentoreiteillä harjoitettavia lentoja. Ohjelman on sisällettävä seuraavat tiedot:

a) Reitit, joilla lentoliikenteen harjoittaja haluaa liikennöidä.

b) Toimintakaudet Kansainvälisen lentokuljetusliiton (IATA) säätämien liikennöintikausien mukaisesti.

c) Lennon numero.

d) Aikataulut.

e) Tarjottu kapasiteetti.

f) Toimintakausi ja -päivät.

g) Ilma-aluksen luokitus/matkustajapaikkojen määrä/rahtikapasiteetti.

h) Mahdollisen matkustamon muoto.

i) Kirjallinen ilmoitus, josta ilmenee, että lentoliikenteen harjoittaja tuntee ja hyväksyy julkisen palvelun velvoitteiden mukaisten palvelujen jatkuvuutta koskevat vaatimukset.

Lisäksi lentoliikenteen harjoittajan on toimitettava kirjallisesti tiedot hinnoista ja hintoihin sovellettavista ehdoista, joiden on noudatettava osassa III olevaa 2 kohtaa.

3. Edellä mainittuja ohjelmia toimitettaessa on otettava huomioon seuraavat seikat:

3.1 Kaikkien lentoliikenteen harjoittajien on toimitettava liikennöintiohjelma, joka jakautuu talvi- ja kesäkauteen, seuraavassa ilmoitettujen määräaikojen ja ehtojen mukaisesti:

a) Mikäli liikennöintiohjelma alkaa kesäkauden alussa, ohjelma on toimitettava ennen 1. maaliskuuta. Sen on sisällettävä alustava ohjelma seuraavaa talvikautta varten.

b) Mikäli liikennöintiohjelma alkaa talvikauden alussa, ohjelma on toimitettava ennen 1. lokakuuta. Sen on sisällettävä alustava ohjelma seuraavaa kesäkautta varten.

3.2 Mikäli lentoliikenteen harjoittaja aloittaa toimintansa jonain muuna ajankohtana, sen on esitettävä liikennöintiohjelmansa vähintään 30 päivää ennen toiminnan suunniteltua aloittamista. Tällöin on esitettävä liikennöintiohjelma sille liikennöintikauden osalle, jona toiminta alkaa, sekä alustava ohjelma jäljelle jäävälle kaudelle aina 12 toimintakuukauden loppuun. Seuraavasta liikennöintikaudesta alkaen lentoliikenteen harjoittajan on noudatettava edellä 3.1 kohdassa esitettyä menettelyä.

3.3 Liikennöintiohjelmat voidaan katsotaan hyväksytyiksi, mikäli siviili-ilmailun pääosasto ei ole antanut niistä lausuntoa edellä mainittuihin määräaikoihin mennessä. Palvelut voidaan kuitenkin aloittaa vasta, kun siviili-ilmailun pääosasto on nimenomaisesti hyväksynyt ne.

3.4 Lentoliikenteen harjoittajat sitoutuvat noudattamaan liikennöintiohjelmaansa vähintään 12 kuukauden ajan yhtäjaksoisesti. Mikäli uusi lentoliikenteen harjoittaja alkaa liikennöidä samalla reitillä tai tietyn liikenteenharjoittajan lento-ohjelma lisääntyy huomattavasti tietyllä reitillä, muut reittiä liikennöivät lentoliikenteen harjoittajat voivat kuitenkin valita, säilyttävätkö ne ohjelmansa ennallaan, muuttavatko ne sitä välittömästi, tämän kuitenkaan rajoittamatta julkisten palveluiden velvoitteiden täyttämistä, vai ilmoittavatko ne niin halutessaan aikeestaan lopettaa avoimeen järjestelmään perustuvan reitin tai reittien liikennöinti pakollisen määräajan jälkeen. Liikenteenharjoittaja voi lopettaa palvelujen tarjoamisen kokonaan toimittamalla ilmoituksen siviili-ilmailun pääosastolle vähintään kuusi kuukautta ennen palvelujen suunniteltua lopettamista.

4. Mikäli jonkin reitin kesä- tai talvikaudella mitattu käyttöaste ylittää kaikkien lentoliikenteen harjoittajien osalta jatkuvasti 75 prosenttia lukuun ottamatta kausiluonteista liikennettä, käynnissä olevan liikennöintiohjelman harjoittajien on toteutettava tarvittavat toimet, jotta tarjottu kapasiteetti kasvaisi ja käyttöaste laskisi, paitsi jos ne tarjoavat matkustajille edullisempia hintoja kuin ne, jotka on esitetty osassa III "Erityisehdot" olevan 2 kohdan "Hinnat" alakohdassa a.

5. Tässä sopimuksessa tarkoitetaan:

a) Lentolipun hinnalla: euroina ilmaistua hintaa, joka matkustajien on maksettava lentoliikenteen harjoittajille tai niiden edustajille matkastaan sekä matkatavaroidensa kuljetuksesta lentoliikenteessä sekä kyseisten hintojen ehdoista, mukaan luettuina verot sekä edustajille ja muille palveluille suoritettavat palkkiot.

b) Perushinnalla: yksisuuntaisille tai edestakaisille lennoille tarjottua alinta täysin muutettavissa olevaa hintaa, jota tarjotaan vähintään samassa suhteessa kuin muita täysin muutettavissa olevia hintoja samalle lennolle.

III Erityisehdot

1. Kohdassa I esitettyjä reittejä koskevien julkisen palvelun velvoitteiden erityisehdot ovat seuraavat:

1.1 Reiteillä Mallorca-Ibiza ja Mallorca-Menorca on taattava yhteydet siten, että lähdöt ovat klo 7.00-9.00 aamulla ja paluu päivän lopussa, ottaen kuitenkin huomioon lentoasemien toiminta-aikojen asettamat rajoitukset. Näinä aikoina päivästä on kysyntään vastaamiseksi lisättävä tarvittaessa palvelujen tarjontaa muuttamalla joko ilma-alusten kokoa tai lentotiheyttä. Aikataulujen on oltava sellaisia, että matkustajat voivat tehdä edestakaisen matkan samana päivänä siten, että he voivat viipyä kahdeksan tuntia kohdepaikkakunnalla. Rahtiliikenteessä lentoyhtiöiden on asetettava etusijalle pilaantumisalttiit ja kiireellisesti tarvittavat tuotteet sekä päivän lehdet ja lääkkeet ja jotkin Menorcan ja Ibizan saarten taloudelle elintärkeät tuotteet, kuten korut ja jalkinenäytteet.

1.2 Mikäli reitillä Menorca-Ibiza ei ole suoria lentoja, julkisen palvelun velvoitteet voidaan täyttää tarjoamalla lentoja Mallorcan kautta, edellyttäen, että näin voidaan tarjota ainakin yksi päivittäinen yhteys saarien välillä siten, että lennon kokonaispituus ei ylitä kahta tuntia ja matkustajat voivat tehdä edestakaisen matkan samana päivänä siten, että he voivat viipyä vähintään kuusi tuntia kohdepaikkakunnalla. Nämä velvoitteet täyttyvät myös, mikäli yhteisön lentoyhtiöillä on kyseisistä saarista yhden ja jonkin yhteisön lentoaseman välillä lentoja, joiden yhteydessä ilma-alus tekee välilaskun toisella saarella.

1.3 Kaikkien lentoliikenteen harjoittajien on mahdollisuuksien mukaan pyrittävä koordinoimaan Ibizalle suuntautuvat ja Ibizalta palaavat lentonsa Ibizan ja Formenteran välisten säännöllisten meriliikenneyhteyksien aikataulujen kanssa.

1.4 Lentoyhtiöiden on aina sovitettava käytettävissä olevien päivittäisten yhteyksien keskimäärä tarvittavaan paikkojen vähimmäismäärään, joka on määritetty jäljempänä 1.5 kohdassa.

1.5 Kaikkien lentoyhtiöiden yhdessä tarjoaman lentotiheyden ja vähimmäiskapasiteetin on oltava seuraava:

a) Mallorca-Ibiza:

Talvikautena on toteutettava vähintään neljä edestakaista lentoa päivittäin. Kesäkautena on toteutettava vähintään viisi edestakaista lentoa päivittäin.

Tarjottava matkustajapaikkojen vähimmäismäärä molempiin suuntiin on seuraava:

- IATA:n talvikautena: 63000 paikkaa

- IATA:n kesäkautena: 107000 paikkaa.

b) Mallorca-Menorca:

Talvikautena on toteutettava vähintään neljä edestakaista lentoa päivittäin. Kesäkautena on toteutettava vähintään viisi edestakaista lentoa päivittäin.

Tarjottava matkustajapaikkojen vähimmäismäärä molempiin suuntiin on seuraava:

- IATA:n talvikautena: 71000 paikkaa.

- IATA:n kesäkautena: 110000 paikkaa.

c) Menorca-Ibiza:

Lentoliikenteen palveluja on harjoitettava erityisehtojen osassa III olevan 1.2 kohdan mukaisesti.

2. Hinnat

Menolippujen vahvistetut enimmäishinnat kullekin reitille ovat seuraavat:

a) Mallorca-Ibiza: 72 euroa.

b) Mallorca-Menorca: 72 euroa.

c) Menorca-Ibiza: 101 euroa.

Alueellisen kehityksen ministeri (Ministro de Fomento) voi kyseistä liikennettä harjoittavien lentoyhtiöiden pyynnöstä mukauttaa joka vuoden tammikuussa edellä mainittuja hintoja määrällä, joka vastaa kansallisen kuluttajahintaindeksin (Indice General Nacional del Sisterna de Indices de Precios de Consumo) nousun vaikutuksia niihin kustannuksiin, joita tällaiset vuosittaiset vaihtelut suoraan koskevat. Näiden kustannusten arvioidaan olevan 73 prosenttia lentoyhtiöiden koko kustannusrakenteesta. Muutettaessa ilma-aluksilta perittyjä maksuja (laskeutumismaksut, lähestymismaksut ja lentosuunnistuslaiteverkoston käytöstä perittävät maksut) otetaan huomioon kyseisenä vuonna verotuksellisia, hallinnollisia ja sosiaalisia toimenpiteitä koskevan asetuksen (Ley de Medidas Fiscales, Administrativas y del Orden Social) perusteella näihin maksuihin sallitut korotukset siten, että enintään neljä prosenttia kustannusrakenteesta painotetaan näillä korotuksilla kunkin mainitun maksutyypin osalta. Joka tapauksessa hintojen muutokset eivät saa vaikuttaa edellä mainittuja maksuihin ja hintoihin, jotka peritään ilmoitettujen määrien mukaisesti. Tarkistetut hinnat annetaan tiedoksi kaikille kyseisiä reittejä liikennöiville liikenteenharjoittajille.

Jos lentoliikenteen kustannukset nousevat poikkeuksellisesti, ennakoimatta ja liikenteenharjoittajista riippumattomista syistä, alueellisen kehityksen ministeri (Ministro de Fomento) voi lentoliikenteen harjoittajien pyynnöstä korottaa enimmäishintoja suhteessa kustannusten kohoamiseen. Tarkistetut hinnat annetaan tiedoksi kaikille reittejä liikennöiville liikenteenharjoittajille, ja niitä sovelletaan tilanteen mukaan asetettavassa määräajassa. Lisäksi ne annetaan tiedoksi Euroopan komissiolle, joka julkaisee ne Euroopan unionin virallisessa lehdessä.

Myös tarjous- ja perushintoja voidaan tarjota edellyttäen, ettei niiden taso ylitä aiemmin ilmoitettuja enimmäishintoja, seuraavassa esitettyjen menettelyjen mukaisesti:

a) Yleisten ehtojen 4 kappaleessa mainittu 75 prosentin käyttöaste voidaan ylittää, mikäli lisätarjontaan sovellettava hinta on vähintään 20 prosenttia alhaisempi kuin lentoyhtiön ilmoittama perushinta.

b) Lentoyhtiöiden on myös otettava käyttöön alennushintoja, joiden ehdot ja perushinnoista lasketun prosenttiosuuden ne voivat päättää itse, alle 22-vuotiaille nuorille, yli 65-vuotiaille, Baleaarien saarten autonomisen alueen virkamiehille sekä Ibizan ja Menorcan saarilta kotoisin oleville potilaille, jotka tarvitsevat sairaalahoitoa Mallorcalla. Näihin hintoihin sovellettavien alennusten on oltava vähintään 10 prosenttia rekisteröidyistä perushinnoista. Kun kyseessä on lääkärin hoitoa tarvitseva sairas henkilö, alennuksen saamiseksi vaaditaan Baleaarien terveydenhoitopalvelun myöntämä todistus, josta käy ilmi siirron tarve. Mikäli tapaus määritetään edellä mainitussa todistuksessa kiireelliseksi, lentoyhtiöllä on velvollisuus järjestää kuljetus halutulla lennolla.

c) Lentoyhtiöiden on ilmoitettava hintansa siviili-ilmailun pääosastolle viimeistään 30 päivää ennen hintojen voimaantuloa. Nämä hinnat katsotaan hyväksytyiksi, jos siviili-ilmailun pääosasto ei ole ilmoittanut muuta 15 päivää ennen hintojen voimaantuloa. Ne voivat kuitenkin tulla voimaan ennen kyseisiä määräaikoja, mikäli ne hyväksytään nimenomaisesti.

d) Voimassa olevassa lainsäädännössä määritettyjä tuettuja hinta-alennuksia sovelletaan rajoituksetta kaikilla kohdassa I luetelluilla reiteillä säännöllisesti lennettävillä lennoilla Baleaarien saarilla asuviin Espanjan ja Euroopan unionin jäsenvaltioiden kansalaisiin.

e) Asuinpaikkakunnan todistamista koskevien ehtojen ja aiemmin sovellettavista alennuksista lentoyhtiöille suoritettavien korvausten on noudatettava 30. marraskuuta annettua kuninkaallista asetusta 1316/2001, joka koskee säännöllisen meri- ja lentoliikenteen hintojen korvaamista Kanariansaarten, Baleaarien, Ceutan ja Melillan asukkaille.

Alueellisen kehityksen ministeri voi muuntaa - mikäli asiasta ilmoitetaan etukäteen sekakomitealle - tässä osassa mainitut hinnat viitehinnoiksi, joiden vaihtelumarginaali määritetään kyseisten markkinoiden kilpailuolosuhteiden mukaisesti.

3. Palveluiden jatkuminen

Suoraan lentoyhtiöstä johtuvista syistä peruutettujen lentojen määrä ei saa IATA-kauden aikana ylittää 2 prosenttia suunniteltujen lentojen määrästä ylivoimaista estettä lukuun ottamatta. Lennoista 90 prosenttia ei saa myöhästyä yli 30 minuuttia ylivoimaista estettä lukuun ottamatta.

4. Lentojen myyminen

Lentolippujen ja palvelujen myynnissä on käytettävä jakelukanavia, joissa huomioidaan palvelujen luonne ja annetaan kuluttajalle tarkoituksenmukaista tietoa mahdollisimman edulliseen hintaan.

(1) EYVL L 240, 24.8.1992, s. 8.